Julen nærmer sig, og for mange betyder det lange indkøbslister og fulde indkøbskurve. Kunderne kan dog glæde sig over historisk lave priser op til jul. Mogens Knudsen, uddeler i SuperBrugsen i Løkken, ser det som en nødvendighed at følge trop med lave priser. -	Vi er nødt til at følge markedet og den hårde konkurrence, der er, forklarer han. Mogens Knudsen påpeger imidlertid, at pris ikke er det eneste fokusområde, men at ting som dyrevelfærd og kvalitet også er vigtige. -	Det er en balance. Hvem kan sætte den billigste pris, men på nogle ordentlige og ærlige varer, siger han. Gode priser Amalie Andersen er ude at handle, og hun har bemærket skiltene med de lave priser. Et reklamerer med en halv liter fløde til 4,95 kr., et andet med en liter sødmælk til samme pris. -	Jeg har købt noget smør. Det er jo gode priser, så det kan godt betale sig at have lidt ekstra stående derhjemme, siger hun. En anden kunde, Jytte Søndergaard, ærgrer sig over, at hun har været for tidligt ude med juleindkøbene. -	Jeg har købt flæskesteg til fuld pris. Det er jo mere end det dobbelte, jeg har givet, siger hun. For hende er indkøbsstrategien næste år klar. -	Næste år venter jeg, slutter hun.

Referat:
Priserne på julevarer som flæskesteg og sødmælk er rekordlave i disse dage.